Document ID: 32006D0138

PADOMES LĒMUMS
(2006. gada 20. februāris),
ar kuru pagarina piemērošanas termiņu Lēmumam 82/530/EEK, ar ko pilnvaro Apvienoto Karalisti atļaut Menas salas iestādēm izmantot īpašu importa licenču sistēmu attiecībā uz aitas, liellopu un teļa gaļu
(2006/138/EK)
EIROPAS SAVIENĪBAS PADOME,
ņemot vērā Eiropas Kopienas dibināšanas līgumu,
ņemot vērā 1972. gada Pievienošanās akta 3. protokolu, un jo īpaši tā 1. pantu un 5. panta otro daļu,
ņemot vērā Komisijas priekšlikumu,
tā kā:
(1)
Kopienas noteikumi par lauksaimniecības produktu tirdzniecību ar trešām valstīm, uz kuru attiecas kopīgā tirgus organizācija, ir piemērojami Menas salai atbilstīgi Pievienošanās akta 3. protokola 1. panta 2. punktam un Padomes Regulai (EEK) Nr. 706/73 (1973. gada 12. marts) par Kopienas režīmu, ko Normandijas salās un Menas salā piemēro lauksaimniecības produktu tirdzniecībai (1).
(2)
Lopkopība ir tradicionāla nodarbošanās Menas salā, un tai ir galvenā loma salas lauksaimniecībā.
(3)
Ņemot vērā tirdzniecības režīmu ar konkrētām trešām valstīm, kas atbilst kopīgai tirgus organizācijai un ir attiecināma uz Menas salu, kā arī Kopienas nosacījumus par salas un Kopienas attiecību reglamentēšanu, bija vēlams atļaut salas iestādēm piemērot konkrētus pasākumus savu ražojumu un savas lauksaimniecības atbalsta sistēmas aizsardzībai.
(4)
Tādēļ ar Padomes Lēmumu 82/530/EEK (2) Apvienotā Karaliste tika pilnvarota atļaut Menas salas iestādēm izmantot īpašu licenču sistēmu aitas, liellopu un teļa gaļas, kuru izcelsme ir trešās valstīs, importēšanai, neierobežojot pasākumus par tirdzniecību ar trešām valstīm atbilstīgi Padomes Regulai (EK) Nr. 1254/1999 (1999. gada 17. maijs) par liellopu un teļa gaļas tirgus kopīgo organizāciju (3) un Padomes Regulai (EK) Nr. 2529/2001 (2001. gada 19. decembris) par aitu un kazu gaļas tirgus kopīgo organizāciju (4). Šis pilnvarojums tika piešķirts uz laikposmu, kas beidzas 2005. gada 31. decembrī.
(5)
Sistēmas izmantošanas laikā tika saglabāta darbošanās aitu un liellopu nozarē Menas salā. Tomēr Komisija ziņoja Padomei, ka nozares strukturālās problēmas var kavēt salas lopkopības nozares ilgtermiņa ilgtspēju. Tādēļ pašreizējo režīmu pagarina pēdējo reizi, lai ļautu pārstrukturēt Menas salas aitas un liellopu gaļas nozari.
(6)
Lai nodrošinātu nepārtrauktu sistēmas piemērošanu pēc 2005. gada 31. decembra, par šā lēmuma piemērošanas sākuma dienu būtu jānosaka 2006. gada 1. janvāris.
(7)
Tādēļ Lēmums 82/530/EEK būtu attiecīgi jāgroza,
IR PIEŅĒMUSI ŠO LĒMUMU.
1. pants
Lēmuma 82/530/EEK 2. pantu aizstāj ar šādu:
“2. pants
Šo lēmumu piemēro līdz 2010. gada 31. decembrim.”
2. pants
Šo lēmumu piemēro no 2006. gada 1. janvāra.
3. pants
Šis lēmums ir adresēts Lielbritānijas un Ziemeļīrijas Apvienotajai Karalistei.
Briselē, 2006. gada 20. februārī

Labels: 12
3
17
18